Şərqin ən böyük zərbxanalarından biri Şabranda yerləşmişdir. Şabran qızılın əyarını ölçən məhəkdaşının hazırlanması ilə də məşhur olmuş, dünyanın 30-a yaxın ölkəsi ilə mədəni-iqtisadi əlaqələr yaratmış, müxtəlif ölkələrə ipək, məhəkdaşı, qiymətli xalılar, meyvə qurusu, taxıl ixrac etmişdir. Şabranda 7 küçə, 70-dək ibadətgah, azyaşlı uşaqların təlim-tərbiyəsi üçün mədrəsələr, tədris ocaqları, X–XIV əsrlərə aid qalalar, memarlıq abidələri, həbsxana kompleksi, ictimai binalar, şüşə və metal məmulatları hazırlayan istehsal ocaqları, misgər və zərgər emalatxanaları olmuşdur. Şabranlıların yaratdıqları mədəni abidələrin içərisində müxtəlif dinlərə aid tarixi yadigarlar, o cümlədən həkkaklıq sənəti nümunələri də diqqəti cəlb edir. Bunlar həm İslamaqədərki, həm də müsəlman mədəniyyəti dövrünü əks etdirir.